นายกรัฐมนตรีและคณะ ลงพื้นที่เยี่ยมชมวัดพระธาตุศรีจอมทองวรวิหาร อำเภอจอมทอง จังหวัดเชียงใหม่ ก่อนไปปฏิบัติภารกิจที่อำเภอแม่แจ่ม
นายกรัฐมนตรีและคณะ ลงพื้นที่เยี่ยมชมวัดพระธาตุศรีจอมทองวรวิหาร อำเภอจอมทอง จังหวัดเชียงใหม่ ก่อนไปปฏิบัติภารกิจที่อำเภอแม่แจ่ม พลเอก ประยุทธ์ จันทร์โอชา นายกรัฐมนตรีและคณะ ลงพื้นที่จุดที่สอง ที่วัดพระธาตุศรีจอมทองวรวิหาร อำเภอจอมทอง จังหวัดเชียงใหม่ วัดคู่บ้านคู่เมืองอำเภอจอมทอง วัดประจำปีชวด หนึ่งในสถานที่ท่องเที่ยวที่สำคัญจังหวัดเชียงใหม่ โดยเมื่อคณะฯ เดินทางมาถึงนายมนัส ขันใส รองผู้ว่าราชการจังหวัดเชียงใหม่ได้ให้การต้อนรับนายกรัฐมนตรี จากนั้นนายกรัฐมนตรีได้ทักทายประชาชนที่มารอรับอย่างเป็นกันเอง จากนั้นนายกรัฐมนตรีไปกราบนมัสการหลวงพ่อเพชรที่วิหารจัตุรมุขและกราบนมัสการพระพรหมมงคล เจ้าอาวาสวัดพระธาตุจอมทองวรวิหาร และอัญเชิญพระบรมสารีริกธาตุออกจากพระโกศ 5 ชั้น มาประดิษฐานในพระโกศแก้วใส ให้นายกรัฐมนตรีสรงน้ำพระทักษิณโมลีธาตุ เพื่อความเป็นสิริมงคล นายกรัฐมนตรี กล่าวพบปะกับประชาชนที่มารอรับว่า รัฐบาลจะไม่ทิ้งใครไว้ข้างหลัง พยายามทำให้ทุกคนได้รับความช่วยเหลือเพื่อลดความเหลื่อมล้ำทางสังคมและขอให้ทุกคนเป็นคนดี ขยัน อดทน ก่อนที่จะเดินทางไปที่โรงเรียนราชประชานุเคราะห์ 31 เพื่อพบปะประชาชนและปฏิบัติภารกิจในพื้นที่ อำเภอแม่แจ่ม จังหวัดเชียงใหม่